ՀԱՍՏԱՏՎԱԾ Է

Եվրասիական տնտեսական հանձնաժողովի «8» հուլիսի   
2015 թվականի թիվ 61 որոշմամբ

**ՀԻՄՆԱԴՐՈՒՅԹ**

Եվրասիական տնտեսական միության բյուջետային դասակարգման կազմի և կառուցվածքի մասին

I. Ընդհանուր դրույթներ

1. Սույն Հիմնադրույթը մշակվել է Եվրասիական տնտեսական բարձրագույն խորհրդի 2014 թվականի հոկտեմբերի 10-ի թիվ 78 որոշմամբ հաստատված «Եվրասիական տնտեսական միության բյուջեի մասին» հիմնադրույթին համապատասխան և այն սահմանում է Եվրասիական տնտեսական միության (այսուհետ` Միություն) բյուջետային դասակարգման կազմն ու կառուցվածքը։

2. Միության բյուջետային դասակարգումը Միության բյուջեի եկամուտների և ծախսերի խմբավորումն է, որն օգտագործվում է Միության բյուջեն ձևավորելու և կատարելու, Միության մարմինների բյուջետային նախահաշիվները կազմելու, Միության բյուջեի կատարման մասին հաշվետվություն պատրաստելու համար, ինչպես նաև Միության բյուջեի եկամուտների, ծախսերի և Միության բյուջեի կատարման ընթացքում իրականացվող տնտեսական գործառնությունների խմբավորումն է, որն օգտագործվում է բյուջետային հաշվառում վարելու, միջոցների կարգադրիչների (ստացողների) բյուջետային հաշվետվությունները կազմելու համար և որն ապահովում է Միության բյուջեի ցուցանիշների համադրելիությունը։

3. Միության բյուջետային դասակարգումը ներառում է՝

ա) Միության բյուջեի եկամուտների դասակարգումը (այսուհետ՝ եկամուտների դասակարգում),

բ) Միության բյուջեի ծախսերի դասակարգումը (այսուհետ՝ ծախսերի դասակարգում),

գ) Միության բյուջեի կատարման ընթացում իրականացվող տնտեսական գործառնությունները (այսուհետ` տնտեսական գործառնությունների դասակարգում)։

4. Բյուջետային դասակարգման ծածկագրերի տրամադրումն իրականացվում է ծածկագրերի տրամադրման միասնականության, կայունության (հաջորդականության) և թափանցիկության սկզբունքներին համապատասխան։

5. Միության բյուջետային դասակարգումը Միության մարմինների համար պարտադիր է և միասնական։

II. Եկամուտների դասակարգում

6. Եկամուտների դասակարգումն այն դրամական միջոցների խմբավորումն է, որոնք ստացվում են Միության բյուջեի հաշիվներին Միության անդամ պետություններից՝ եկամուտների տեսքով և Միության մարմինների հաշիվներից։

7. Եկամուտների դասակարգման ծածկագիրը կազմված է ութ նիշից։ Եկամուտների դասակարգման ութանիշ ծածկագրի կառուցվածքը ներառում է՝

ա) Միության բյուջեի ադմինիստրատորի ծածկագիրը (եկամուտների դասակարգման ծածկագրի 1-ին և 2-րդ կարգերը),

բ) եկամուտների տեսակի ծածկագիրը (եկամուտների դասակարգման ծածկագրի 3- 6-րդ կարգերը),

գ) եկամուտների ենթատեսակի ծածկագիրը (եկամուտների դասակարգման ծածկագրի 7-րդ և 8-րդ կարգերը)։

8. Միության բյուջեի ադմինիստրատորի ծածկագիրը բաղկացած է երկու նիշից (եկամուտների դասակարգման ծածկագրի 1-ին և 2-րդ կարգերը) և ունի հետևյալ նշանակությունը՝

«10»՝ Եվրասիական տնտեսական հանձնաժողով։

9. Եկամուտների տեսակի ծածկագիրը բաղկացած է չորս նիշից (եկամուտների դասակարգման ծածկագրի 3- 6-րդ կարգերը) և ներառում է՝

ա) խումբը և ենթախումբը (եկամուտների դասակարգման ծածկագրի 3-րդ և 4-րդ կարգերը),

բ) տարրը (եկամուտների դասակարգման ծածկագրի 5-րդ և 6-րդ կարգերը)։

10. Եկամուտների խմբի ծածկագիրն ունի հետևյալ նշանակությունը՝

«10»՝ Միության բյուջեի հաշվին Միության անդամ պետություններից ստացվող մուտքերը,

«20»՝ Միության բյուջեի հաշվին Միության մարմիններից ստացվող մուտքերը։

11. «10»-ով արտահայտված խումբն օգտագործվում է Միության բյուջեի ձևավորման և կատարման, Միության բյուջեի կատարման մասին հաշվետվության նախապատրաստման նպատակներով և ներառում է «11» ենթախումբը՝ Միության անդամ պետությունների բաժնեմասային ներդրումները։

12. «20»-ով արտահայտված խումբը կիրառվում է բյուջետային հաշվառման և միջոցների կարգադրիչների (ստացողների) բյուջետային հաշվետվությունների կազմման, Միության բյուջեի կատարման մասին հաշվետվության նախապատրաստման նպատակներով և ներառում է հետևյալ ենթախմբերը՝

«21»՝ Միության մարմինների հաշիվներից ստացվող մուտքերը՝ Միության բյուջեի ծախսերի գծով գործառնություններն իրականացնելու համար,

«22»՝ Միության մարմինների հաշիվներից ստացվող մուտքերը՝ այլ մուտքերի հաշվառման համար,

«23»՝ Միության մարմինների հատուկ հաշիվներից ստացվող մուտքերը։

13. Եկամուտների տեսակի ծածկագիրը ներառում է եկամուտների տարր, որի միջոցով Միության բյուջեի հաշվին կուտակվում են մուտքերը՝ վճարողների մասով։ Յուրաքանչյուր վճարողի տրամադրվում է խմբի սահմաններում եզակի՝ եկամուտների տարրի երկնիշ ծածկագիր, որը ձևավորվում է հետևյալ թվային շարքի կիրառմամբ՝ 0, 1,2, 3, 4, 5, 6, 7, 8, 9։

14. Եկամուտների ենթատեսակի ծածկագիրը տրամադրվում է բյուջետային հաշվառման վարման և միջոցների կարգադրիչների (ստացողների) բյուջետային հաշվետվությունների կազմման, Միության բյուջեի կատարման մասին հաշվետվության նախապատրաստման նպատակներով, բաղկացած է երկու նշանից (եկամուտների դասակարգման ծածկագրի 7-րդ և 8-րդ կարգերը) և ունի հետևյալ նշանակությունը՝

«10»՝ Միության անդամ պետությունների՝ սահմանված բաժնեմասային ներդրման սահմաններում փոխանցված միջոցները,

«20»՝ Միության անդամ պետությունների՝ սահմանված բաժնեմասային ներդրումից ավելի փոխանցված միջոցները,

«30»` Միության անդամ պետության պարտքը` ըստ սահմանված բաժնեմասային ներդրման փոխանցման,

«40»` կարգադրիչների (ստացողների) միջոցները, որոնք ենթակա են վերադարձման կամ Միության բյուջե Միության անդամ պետությունների վճարների դիմաց հաշվանցման,

«50»` կարգադրիչների (ստացողների) միջոցները, որոնք ենթակա են օգտագործման՝ Եվրասիական տնտեսական բարձրագույն խորհրդի որոշմամբ:

Եկամուտների ենթատեսակի ծածկագիրը տրամադրվում է՝ կախված Միության բյուջեի ադմինիստրատորի` Եվրասիական տնտեսական բարձրագույն խորհրդի, Եվրասիական միջկառավարական խորհրդի որոշումներով սահմանված դրամական միջոցներ վճարողների նկատմամբ պահանջի իրավունքների առկայությունից:

III. Ծախսերի դասակարգում

15. Ծախսերի դասակարգումն այն դրամական միջոցների խմբավորումն է, որոնք վճարվել են Միության մարմինների հաշիվներից, ըստ ծախսերի ուղղությունների՝ Եվրասիական տնտեսական բարձրագույն խորհրդի որոշումներին համապատասխան:

16. Ծախսերի դասակարգման ծածկագիրը կազմված է ութ նիշից։ Ծախսերի դասակարգման ութանիշ ծածկագրի կառուցվածքը ներառում է՝

ա) միջոցների կարգադրիչների (ստացողների) ծածկագիրը (ծախսերի դասակարգման ծածկագրի 1-ին և 2-րդ կարգերը),

բ) ծախսերի բաժնի ծածկագիրը (ծախսերի դասակարգման ծածկագրի 3-րդ և 4-րդ կարգերը),

գ) ծախսերի ուղղության ծածկագիրը (ծախսերի դասակարգման ծածկագրի 5-րդ և 6-րդ կարգերը),

դ) ծախսերի հոդվածի ծածկագիրը (ծախսերի դասակարգման ծածկագրի 7-րդ և 8-րդ կարգերը)։

17. Միջոցների կարգադրիչների (ստացողների) ծածկագիրը բաղկացած է երկու նիշից (եկամուտների դասակարգման ծածկագրի 1-ին և 2-րդ կարգերը) և ունի հետևյալ նշանակությունը՝

«10»՝ Եվրասիական տնտեսական հանձնաժողով,

«20»՝ Եվրասիական տնտեսական միության դատարան։

18. Ծախսերի բաժնի ծածկագիրը բաղկացած է երկու նիշից (ծախսերի դասակարգման ծածկագրի 3-րդ և 4-րդ կարգերը) և ունի հետևյալ նշանակությունը՝

«10»՝ տնտեսական ինտեգրում,

«20»՝ դատական գործունեություն։

19. Ծախսերի ուղղության ծածկագիրը բաղկացած է երկու նիշից (ծախսերի դասակարգման ծածկագրի 5-րդ և 6-րդ կարգերը) և ունի հետևյալ նշանակությունը՝

«10»՝ Միության մարմինների գործունեության ապահովում,

«20»՝ Եվրասիական տնտեսական բարձրագույն խորհրդի, Եվրասիական միջկառավարական խորհրդի և Եվրասիական տնտեսական հանձնաժողովի նիստերի անցկացման ապահովում։

20. Ծախսերի հոդվածի ծածկագիրը բաղկացած է երկու նիշից (ծախսերի դասակարգման ծածկագրի 7-րդ ու 8-րդ կարգերը) և ունի հետևյալ նշանակությունը՝

«10»` Միության մարմինների կողմից իրենց գործառույթների կատարումն ապահովելու նպատակով անձնակազմին կատարվող վճարումների հետ կապված ծախսեր,

«11»՝ աշխատավարձի հետ կապված ծախսեր,

«12»՝ անձնակազմին կատարվող այլ վճարումների հետ կապված ծախսեր և աշխատանքի վարձատրության համար վճարումների հաշվեգրումներ,

«20»՝ Միության մարմինների կարիքների համար ապրանքների, աշխատանքների և ծառայությունների գնում,

«21»` գիտահետազոտական աշխատանքներ,

«22»` ապրանքների, աշխատանքների և ծառայությունների գնում` Միության ինտեգրված տեղեկատվական համակարգի ստեղծման, գործունեության ապահովման և զարգացման նպատակներով,

«23»` հիմնական միջոցների գնում,

«24»` ապրանքների, աշխատանքների և ծառայությունների այլ գնումներ,

«30»՝ Եվրասիական տնտեսական բարձրագույն խորհրդի, Եվրասիական միջկառավարական խորհրդի և Եվրասիական տնտեսական հանձնաժողովի նիստերի անցկացումն ապահովելու համար ապրանքների, աշխատանքների ու ծառայությունների գնում,

«40»՝ այլ ծախսեր։

IV. Տնտեսական գործառնությունների դասակարգում

21. Հավելվածի համաձայն՝ տնտեսական գործառնությունների դասակարգումն այն գործառնությունների տիպերի խմբավորումն է, որոնք իրականացվում են Միության բյուջեի կատարման ընթացքում` ըստ իրենց տնտեսական բովանդակության, և ներառում է՝

ա) եկամուտները,

բ) ծախսերը,

գ) ոչ ֆինանսական ակտիվների մուտքը,

դ) ոչ ֆինանսական ակտիվների ելքը,

ե) ֆինանսական ակտիվների մուտքը,

զ) ֆինանսական ակտիվների ելքը,

է) պարտավորությունների ընդլայնումը,

ը) պարտավորությունների նվազեցումը:

22. Տնտեսական գործառնությունների ծածկագիրը կազմված է երեք նիշից (գործառնությունների խմբերից, հոդվածներից և ենթահոդվածներից):

ՀԱՎԵԼՎԱԾ

Եվրասիական տնտեսական միության բյուջետային դասակարգման կազմի և կառուցվածքի մասին հիմնադրույթի

**ԴԱՍԱԿԱՐԳՈՒՄ**

Եվրասիական տնտեսական միության բյուջեի տնտեսական գործառնությունների

| Ծածկագիրը | Տնտեսական գործառնությունների խմբի, հոդվածի և ենթահոդվածի անվանումը |
| --- | --- |
| 100 | ԵԿԱՄՈՒՏՆԵՐ |
| 120 | Սեփականությունից ստացվող եկամուտներ |
| 130 | Եվրասիական տնտեսական միության բյուջեի այլ ծախսերի փոխհատուցում |
| 140 | Հարկադիր գանձման ենթակա գումարներ |
| 170 | Ակտիվների հետ գործառնություններից ստացվող եկամուտներ |
| 171 | Ակտիվների վերագնահատումից ստացվող եկամուտներ |
| 172 | Ակտիվների իրացումից ստացվող եկամուտներ |
| 173 | Ակտիվների հետ գործառնություններից ստացվող արտառոց եկամուտներ |
| 180 | Այլ եկամուտներ |
| 200 | ԾԱԽՍԵՐ |
| 210 | Աշխատանքի վարձատրություն և աշխատանքի վարձատրության համար վճարումների հաշվեգրումներ |
| 211 | Աշխատավարձ |
| 212 | Այլ վճարումներ |
| 213 | Աշխատանքի վարձատրության համար վճարումների հաշվեգրումներ |
| 220 | Աշխատանքների, ծառայությունների դիմաց վարձատրություն |
| 221 | Կապի ծառայություններ |
| 222 | Տրանսպորտային ծառայություններ |
| 223 | Կոմունալ ծառայություններ |
| 224 | Գույքի օգտագործման համար վարձակալության վճար |
| 225 | Գույքի պահպանման հետ կապված աշխատանքներ, ծառայություններ |
| 226 | Այլ աշխատանքներ, ծառայություններ |
| 270 | Ակտիվների հետ գործառնությունների հետ կապված ծախսեր |
| 271 | Հիմնական միջոցների և ոչ նյութական ակտիվների մաշվածություն |
| 272 | Նյութական պաշարների ծախսում |
| 273 | Ակտիվների հետ գործառնությունների հետ կապված արտառոց ծախսեր |
| 290 | Այլ ծախսեր |
| 300 | ՈՉ ՖԻՆԱՆՍԱԿԱՆ ԱԿՏԻՎՆԵՐԻ ՄՈՒՏՔ |
| 310 | Հիմնական միջոցների արժեքի աճ |
| 320 | Ոչ նյութական ակտիվների արժեքի աճ |
| 340 | Նյութական ակտիվների արժեքի աճ |
| 400 | ՈՉ ՖԻՆԱՆՍԱԿԱՆ ԱԿՏԻՎՆԵՐԻ ԵԼՔ |
| 410 | Հիմնական միջոցների արժեքի նվազում |
| 420 | Ոչ նյութական ակտիվների արժեքի նվազում |
| 440 | Նյութական ակտիվների արժեքի նվազում |
| 500 | ՖԻՆԱՆՍԱԿԱՆ ԱԿՏԻՎՆԵՐԻ ՄՈՒՏՔ |
| 510 | Եվրասիական տնտեսական միության և միջոցների կարգադրիչների (ստացողների) բյուջեի հաշիվներ մուտքեր |
| 560 | Այլ դեբիտորական պարտքերի ավելացում |
| 600 | ՖԻՆԱՆՍԱԿԱՆ ԱԿՏԻՎՆԵՐԻ ԵԼՔ |
| 610 | Եվրասիական տնտեսական միության և միջոցների կարգադրիչների (ստացողների) բյուջեի հաշիվներից ելք |
| 660 | Այլ դեբիտորական պարտքերի նվազում |
| 700 | ՊԱՐՏԱՎՈՐՈՒԹՅՈՒՆՆԵՐԻ ԱՎԵԼԱՑՈՒՄ |
| 730 | Այլ կրեդիտորական պարտքերի ավելացում |
| 800 | ՊԱՐՏԱՎՈՐՈՒԹՅՈՒՆՆԵՐԻ ՆՎԱԶՈՒՄ |
| 830 | Այլ կրեդիտորական պարտքերի նվազում |